Eerste kwarteind in 8 jaar vir Kvitova | Netwerk24
Sportsmans Warehouse en Outdoor Warehouse gaan deel word van 'n nis-kleinhandelaar, met 'n fokus op sportklere en -toerusting.
05 Oktober 2020 18:47
Petra Kvitova slaan Maandag af in haar tenniswedstryd in die vierde ronde teen Zhang Shuai van China. Die Tsjeg het die sege in skoon stelle in een uur 25 minute beklink. Foto: Getty Images
Die Tsjeggiese hotklou Petra Kvitova het Maandag vir die eerste keer in agt jaar die kwarteindronde van die Franse Ope-tennistoernooi gehaal.
Sy was veels te sterk vir Zhang Shuai van China en het met 6-2, 6-4 oorheers.
Kvitova, die sewende gekeurde, het vir die vierde agtereenvolgende keer in skoon stelle gewen.
Terwyl so baie groot name reeds uitgeskakel is, sal Kvitova, 'n tweemalige Wimbledon-kampioen, voel dit is 'n gulde geleentheid vir haar om sukses te smaak. Sy sal in die kwarteindronde teen die ongekeurde Duitser Laura Siegemund te staan kom.
"Dit was beslis 'n puik dag," sê Kvitova.
Sy het in 2017 haar terugkeer tot tennis by die Franse Ope gemaak nadat sy ses maande tevore ernstige handbeserings in 'n mesaanval opgedoen het.
"Om terug te wees op dieselfde baan waar ek my terugkeer gemaak het én om die kwarteindronde te haal, is iets wat ek nié verwag het nie. Ek probeer vinniger speel en aggressief wees met my terughoue," het sy aan Eurosport gesê.
Die 30-jarige speler het van die begin haar stempel afgedruk en vanaf die agterbaan oorheers. Sy het binne 15 minute met 4-0 voorgeloop.
Kvitova se vorige beste uitslag op Roland Garros was 'n plek in die halfeindronde in 2012.
Siegemund, op 32 jaar die oudste speler in die loting, het die Spanjaard Paula Badosa met 7-5, 6-2 geklop om die eerste keer die kwarteindronde van 'n Grand Slam-toernooi te haal. – Reuters